b'\n_START_ARTICLE_\nHenno Kamppuri\n_START_PARAGRAPH_\nHenno Pellervo Orvo Kamppuri (28. kes\xc3\xa4kuuta 1909 Lappeenranta \xe2\x80\x93 24. joulukuuta 1980 Kuopio) oli suomalainen arkkitehti.\n_START_SECTION_\nHenkil\xc3\xb6historia ja ammattiura\n_START_PARAGRAPH_\nKamppurin vanhemmat olivat taidekauppias Artturi Kamppuri ja Evi H\xc3\xa4m\xc3\xa4l\xc3\xa4inen. H\xc3\xa4n p\xc3\xa4\xc3\xa4si ylioppilaaksi 1929 Viipurin suomalaisesta lyseosta ja valmistui arkkitehdiksi 1935 Teknillisest\xc3\xa4 korkeakoulusta. Kamppuri opiskeli my\xc3\xb6s viulunsoittoa 1921\xe2\x80\x931926 Viipurin musiikkiopistossa. Kamppuri oli aluksi apulaisena Jalmari Lankisen arkkitehtitoimistossa Viipurissa 1936\xe2\x80\x931939 ja vuonna 1937 h\xc3\xa4n perusti my\xc3\xb6s oman toimiston Viipuriin. H\xc3\xa4n oli 1940\xe2\x80\x931941 Askon Tehtaat Oy:n arkkitehtina ja jatkosodan aikana muun muassa armeijakunnan linnoitusosaston suunnittelutoimiston p\xc3\xa4\xc3\xa4llikk\xc3\xb6n\xc3\xa4. Sodan j\xc3\xa4lkeen Kamppuri toimi 1947\xe2\x80\x931955 Yl\xc3\xa4-Kokem\xc3\xa4enjoen seutukaavoitusliiton arkkitehtina ja 1957\xe2\x80\x931974 Oikeusministeri\xc3\xb6n arkkitehtina. H\xc3\xa4nell\xc3\xa4 oli my\xc3\xb6s vuodesta 1946 oma arkkitehtitoimisto Helsingiss\xc3\xa4.'